Lav et referat af nedenstående tekst:

Tekst:
Lørdag skulle have været en stor dag for Louise Andersen. Efter planen skulle den jobsøgende kvinde fra Aalborg sammen med tusindvis af andre danskere have hilst på dronning Margrethe 2. i anledningen af hendes 50 års regeringsjubilæum. Lørdag skulle dronningen have kørt karet gennem Københavns gader og vinket til befolkningen - først fra Amalienborg og senere fra Københavns Rådhus. Men efter den britiske dronning Elizabeths død torsdag har dronningen valgt at sløjfe den del af programmet, til Louise Andersens store skuffelse. Hun fik beskeden om, at folkefesten var aflyst, da hun var på vej til København med bus fra Aalborg. - Jeg har i et par år gerne ville se dronningen, og nu var det den perfekte mulighed, hvor hun skulle fejre 50 år som regent. At hun så lige aflyser den del, det er ikke helt i orden, siger Louise Andersen til TV 2. - Hvorfor kunne man ikke have beholdt den ene ting, hvor befolkningen også får lov at fejre hende?, tilføjer hun. Louise Andersen var taget fra Aalborg og havde købt to overnatninger på et motel i København for at få den fulde oplevelse af regentjubilæet. Nu vil hun i stedet tage ind og se Rosenborg Slot og derefter tage i Tivoli, inden hun søndag morgen tager turen tilbage til Aalborg. Revideret program Fredag oplyste det danske kongehus' kommunikationschef, Lene Balleby, at det var dronningens eget valg, at programmet for fejringen tilpasses i respekt for dronning Elizabeths bortgang. Oprindeligt var det planen, at befolkningen ville kunne møde dronningen i løbet af lørdagen. Hun ville først vinke fra balkonen på Christian IX's Palæ på Amalienborg og senere fra balkonen på Københavns Rådhus. Derudover er besøget på rådhuset i København, hvor hun skulle deltage i en officiel frokost og træde ud på rådhusets balkon, udskudt. Dronning Margrethe skulle samtidig være kørt i karet gennem Københavns gader til rådhuset. Men den tur bliver heller ikke til noget. Lørdag aften er der gallaforestilling i Det Kongelige Teater i anledning af jubilæet. Den bliver fortsat afviklet "i en justeret form". Søndag morgen er der gudstjeneste i Vor Frue Kirke. Også den gennemføres "i en tilpasset form". Præcis hvad det dækker over, fremgår ikke. Efterfølgende er der frokost for nordiske statsoverhoveder og den kongelige familie. Det sker på kongeskibet "Dannebrog". Frokosten gennemføres som planlagt. Søndag slutter som planlagt med gallataffel på Christiansborg Slot om aftenen, men i tilpasset form. 14. januar i år havde Dronningen været regent i Danmark i 50 år. Men på grund af risiko for smitte med coronavirus og sundhedsmyndighedernes anbefalinger tilbage i januar besluttede kongehuset at udskyde fejringen af regeringsjubilæet til 10. og 11. september.

Referat:
Dronningen har aflyst balkonhilsner og karettur efter dronning Elizabeths død. Det skuffer nordjysk royalist, der var taget fra Aalborg til København.